Eveliis Padar

**Eveliis Padar** (sündinud 2. oktoobril 1983) on eesti sotsioloog, poliitik, kodanikuaktivist, feminist ja luuletaja. 

Ta on MTÜ Päevad ja Ööd üks asutajatest ning 2014. aastast Kaitseliidu liige.

## Haridus
2002. aastal lõpetas ta Tartu Karlova Gümnaasiumi ja 2007. aastal Tartu Ülikooli bakalaureuseõppe riigiteaduste erialal.

2012. aastal kaitses ta Tartu Ülikoolis hindele *cum laude* sotsioloogia magistritöö, milles uuris samasooliste paaride kooselu regulatsiooni vajalikkust Eestis sihtgruppi kuuluvate naiste perspektiivist. Samal aastal alustas ta Tartu Ülikooli ühiskonnateaduste instituudis doktorantuuri õpinguid.

## Erialane tegevus
Eveliis Padar töötas sotsioloogina 2013–2018 Eesti Kaitseväe Värbamiskeskuses ning alates 2022. aastast Mõttekojas Praxis soolise võrdsuse ja võrdsete võimaluste programmi analüütikuna. Ta kuulus aastatel 2012–2016 Sotsioloogiaüliõpilaste Liidu, MTÜ SÜLEM, juhatusse ning on alates 2014. aastast Eesti Sotsioloogide Liidu liige.

## Poliitiline tegevus
2021. aasta kohaliku omavalitsuse volikogu valimistel kandideeris ta Sotsiaaldemokraatliku Erakonna nimekirjas ning sai SDE fraktsiooni asendusliikmeks Tartu Linnavolikogus. 13. jaanuarist 2022 kuni 10. jaanuarini 2023 osales ta Tartu volikogus SDE asendusliikmena ja kuulus volikogu majanduskomisjoni, revisjonikomisjoni ning linna põhimääruskomisjoni.

Eveliis Padar astus Sotsiaaldemokraatliku Erakonda 8. detsembril 2022.

Ta kandideeris 2023. aasta valimistel Riigikokku, kogus valimisringkonnas nr 10 (Tartu linn) 452 häält ning ei osutunud valituks. 

Ta kandideeris 2025. aasta KOV valimistel Tartu linnavolikokku, kogus 673 häält ning osutus valituks.

## Riigikaitseline tegevus
Eveliis Padar on alates 2020. aastast Kaitseliidu Tartu maleva Akadeemilise malevkonna pealiku abi. Ta on läbinud 2015. aastal Kõrgemad Riigikaitse kursused ja 2020. aastal Kaitseliidu Nooremallohvitseride Kursuse, mille järel talle anti nooremseersandi auaste. 

## Ühiskondlik tegevus
Eveliis Padar asutas 2021. aastal koos Natalie Metsaga MTÜ Päevad ja Ööd, mille eesmärk on võidelda menstruatsiooniga seotud rahapuudusega ja tagada, et kõikides Eesti koolides oleksid menstruatsioonitarbed tasuta tualettruumides kättesaadavad. MTÜ Päevad ja Ööd eesmärk on seista selle eest, et ükski noor ei jääks kõrvale haridusest ega huvitegevusest ja et ühiskond ning riik toetaksid kõiki menstrueerivaid inimesi.

MTÜ loomisele eelnes 8. märtsil 2021 Eveliis Padari ja Natalie Metsa loodud rahvaalgatus, mis kogus 24 tunniga üle 3000 toetusallkirja ja mille eesmärk oli alandada menstruatsioonitarvete käibemaksu Eestis ning pakkuda koolides ja avalikes ruumides tasuta menstruatsioonitarbeid. Rahvaalgatuse põhjal loodud pöördumise esitasid Padar ja Mets Riigikogu sotsiaalkomisjonile, kes algatuse tagasi lükkasid.

2022. aasta märtsist alates on Eveliis Padari töö tulemusel Tartu linna üldhariduskoolides tasuta kättesaadavad menstruatsioonitarbed.

## Kirjanduslik looming
2025. aastal avaldas kirjastus Surematu Tartu Eesti Kultuurkapitali toel Eveliis Padari luulekogu "Üle Toome ja veel veidi" (toimetaja Carolina Pihelgas, kujundaja ja illustraator Meelika Kaarna).

## Tunnustus
* 2020 – Kaitseliidu III klassi teenetemedal
* 2022 – Tartu linnapea tänukiri Ukraina abistajatele

## Isiklikku
Eveliis Padar on abielus. Ta on kahe tütre ema.

## Viited